Koffiefontein-moorde: Polisie loof groot beloning uitArgieffoto: SAPD/Facebook Die Vrystaatse polisie het ŉ groot beloning uitgeloof nadat twee polisiebeamptes deur die loop van Woensdagaand by die Koffiefontein-polisiestasie doodgeskiet is. Maroela Media het vroeër berig die beamptes, albei 32-jarige konstabels, se liggame is omstreeks 04:00 deur hul kollegas in die aanklagtekantoor van die stasie aangetref nadat hul kollegas van patrollie af teruggekeer het. Een konstabel is in die kop geskiet, en die ander een in die nek en rug. Sover vasgestel kan word, is slegs een van die konstabels se dienspistole tydens die voorval beroof. Die polisie ondersoek twee sake van moord en ŉ saak van gewapende roof. Lt.genl. Lebeoana Tsumane, provinsiale kommissaris van die Vrystaat, het die “barbaarse moord” op die beamptes, Obert Boitumelo Mekoa en Mzonani David Manjo, ten sterkste veroordeel. “Dit is een van die hartseerste dae vir die polisie in die Vrystaat en ek wil namens die polisie ons innige meegevoel met Mekoa en Manjo se familie betuig. ŉ Taakspan is saamgestel wat deur die Valke gelei gaan word. Ek het ook ŉ beloning van R300 000 goedgekeur vir enige inligting wat kan lei tot die suksesvolle inhegtenisneming en vervolging van die skuldiges,” het hy gesê. Enigiemand met inligting wat die polisie in hul ondersoek kan bystaan, word versoek om kapt. Laux by 082 854 7530 of Crime Stop by 08600 10111 te bel.